b'\n_START_ARTICLE_\nCrljenak ka\xc5\xa1telanski\n_START_PARAGRAPH_\nCrljenak ka\xc5\xa1telanski (Zinfandel, Primitivo, Pribidrag, Tribidrag, Tibidragho) je visokokvalitetna hrvatska sorta vinove loze (vitis Vinifera L.). Ka\xc5\xa1telanska je autohtona sorta crnog gro\xc5\xbe\xc4\x91a crljenak. Tijekom 15. i 16. stolje\xc4\x87a tribidrago, kao poznata hrvatska robna marka, izvozio se na europska tr\xc5\xbei\xc5\xa1ta. Zbog male otpornosti prema bolestima (pepelnica ili lug i siva plijesan) sorta je skoro nestala iz vinograda Hrvatske. Svoj preporod do\xc5\xbeivljava u Kaliforniji pod imenom zinfandel, gdje se danas uzgaja na povr\xc5\xa1inama ve\xc4\x87im od 35.000 ha, a u ju\xc5\xbenoj Italiji, pod imenom primitivo, na vi\xc5\xa1e od 18.000 ha.\n_START_SECTION_\nDNK crljenka ka\xc5\xa1telanskog\n_START_PARAGRAPH_\nU prosincu 2001. godine na zagreba\xc4\x8dkom Agronomskom fakultetu u laboratoriju za oplemenjivanje bilja, genetiku, biometriku i eksperimentiranje primjenom SSR markera potvr\xc4\x91eno je da deoksiribonukleinska kiselina (DNK) crljenka ka\xc5\xa1telanskog ima isti genetski profil kao ameri\xc4\x8dki zinfandel. Ista analiza je ponovljena u Zavodu za vinogradarstvo i vinarstvo Sveu\xc4\x8dili\xc5\xa1ta u Davisu (Kalifornija, SAD), koja je potvrdila da je zinfandel istovjetan s crljenkom ka\xc5\xa1telanskim.\n_START_SECTION_\nPotraga za porijeklom\n_START_PARAGRAPH_\nLjubitelji sorte zinfandel, okupljeni u udrugu ZAP, poku\xc5\xa1ali su pri ameri\xc4\x8dkom kongresu za\xc5\xa1tititi ovu vrstu kao autohtonu ameri\xc4\x8dku sortu. Ovaj zahtjev je odbijen uz argumentaciju da prije kolonizacije u Americi nije postojala plemenita vinova loza. DNK metodom je utvr\xc4\x91eno da je zinfandel identi\xc4\x8dan talijanskoj sorti primitivo, koja se uzgaja na jugu Italije u regiji Puglia. Ali primitivo se u Pugliji uzgaja razmjerno kratko i u starijim ampelografskim priru\xc4\x8dnicima i stru\xc4\x8dnim radovima se jasno navodi kao introducirana (uvezena) strana sorta, za koju se smatra da su je donijeli sve\xc4\x87enici iz Francuske. Na Sveu\xc4\x8dili\xc5\xa1tu u Davisu utvr\xc4\x91eno je da je hrvatska sorta plavac mali poliklonska populacija (smjesa vi\xc5\xa1e sli\xc4\x8dnih sorti) unutar koje koegzistira ovaj genotip. Potraga je vodila do ju\xc5\xbene Hrvatske. Nakon vi\xc5\xa1egodi\xc5\xa1nje potrage po ju\xc5\xbenoj Hrvatskoj, godine 2001. u vinogradu Ivice Raduni\xc4\x87a u Ka\xc5\xa1tel Novom, prona\xc4\x91en je prvi trs s identi\xc4\x8dnim DNK-om kao kod zinfandela. Uz pomo\xc4\x87 \xe2\x80\x9eDalmatinske ampelografije\xe2\x80\x9c (znanstvene discipline koja prou\xc4\x8dava loze) rekonstruirano je ime crljenak ka\xc5\xa1telanski.\n_START_SECTION_\nDalmatinska ampelografija\n_START_PARAGRAPH_\n\xe2\x80\x9eDalmatinska ampelografija\xe2\x80\x9c je knjiga ampelografa Stjepana Buli\xc4\x87a, iza\xc5\xa1la iz tiska 1949.godine, u kojoj se opisuju sorte vinove loze na podru\xc4\x8dju Dalmacije. Prirodoslovni muzej u Splitu u svom fundusu \xc4\x8duva orginalni herbarij Stjepana Buli\xc4\x87a u kojem su pohranjeni herbarizirani listovi svih sorti \xc4\x8dije slike su uvr\xc5\xa1tene u njegovo kapitalno djelo. U knjizi i opis i fotografija crljenka ka\xc5\xa1telanskog odgovaraju stvarnom izgledu pribidraga (tribidraga), zinfandela i primitiva.'